Budaj, Ján, poslanec NR SR (2017-12-06):
Tiež si pochvaľujem, že tu vznikla taká kreatívna nálada vzhľadom na vystúpenie premiéra a ministra aj poslancov strany SMER. Neviem, prečo bojkotujú túto veselú mikulášsku náladu poslanci strany MOST – HÍD aj poslanci strany SNS a je mi to ľúto, naozaj. Čo sa to tu vlastne zmenilo? Teda urgujem aj to, že minister nikde, to ma mrzí. Ale od pánov poslancov zo strany SMER, dámy sa do toho veľmi nezapojili, na koho všetkého, na Rajtára, na Matoviča, Kiska, Sulík, Nicholsonová, Galko, Suchánek, aj Dostál trochu, aj na mňa. Všetci to chápeme. Všetci to chápeme, nechcete riešiť Kaliňáka, riešite jeho kritikov. To nie je naozaj nový objav. Navyše SMER má vnútorné problémy, čoho dôkazom bolo nedávne hlasovanie, o ktorom tiež ste sa pokúsili vaše hlasovanie preniesť na opozíciu. Ako keby opozícia mala zabezpečovať vám skrátené konania. Teda bolo to významné hlasovanie, najmä, myslím, v dlhoročnom príbehu strany SMER, lebo ja si teda fakt nepamätám takú vzburu v poslaneckom klube, aby väčšina poslaneckého klubu odmietla vôľu úradujúceho premiéra a predsedu SMER-u. To bola teda naozaj významná vec. Také niečo sa v SMER-e ešte nestalo. Pán premiér ale teda poslancov stmelil až vyhrážkou predčasných volieb. To tiež ešte si nepamätám. Všeličo už predsedovia strán robili, ale aby vyhrážali vlastným pádom na to, aby stmelili poslanecký klub, si ani nepamätám, že by siahli. Dnes ich zase vyhecoval v sále a vyzval osobne aj pred nami, aby teda útočili veľmi osobne a aby si podali každého kritika pána Kaliňáka. Ja som tiež nemal v pláne vystúpiť. Osobne túto schôdzu nepovažujem za veľký objav, aj teda reprízy už väčšinou nebývajú veľmi vzrušujúce, ale práve touto výzvou ma pán premiér presvedčil, že on si praje teda také zastrašovanie poslancov, a vlastne ponúkol, zrejme teda vidím, že hlavne, hlavne svojmu klubu akúsi psychoterapiu a tú tu už sledujeme, ja neviem, desať hodín. Režisér tejto akcie, treba povedať, že pán Fico si naozaj stále udržiava suverénne postavenie a hry aj divadlá, ktoré sa tu hrajú, väčšinou suverénne ovláda. Tak to bude aj s divadlom na zvyšovanie a nezvyšovanie platov, kedy vám, ktorí ste ich chceli zvýšiť, teda ponúkol jedno euro na mesiac. Vidíme tu teda parlament, v ktorom sa koalícia, naozaj mne sa zdá, že hádam aj prvý raz pustila rečniť. Dneska tu rečnili aj ľudia, ktorých som si vôbec nevšimol, že tu sú. Teda je to moja chyba, ja sa im ospravedlňujem, a bolo to veľmi zaujímavé pozerať, počúvať. A ja som pôvodne chcel naozaj zostať iba sedieť a vypočuť si toto mimoriadne predstavenie. Obnovil sa tým, ja verím, touto terapiou, rozhádaný klub, prekryli ste možno, myslíte, vlastný problém s tými platmi, však nakoniec naozaj tie platy sú taľafatka. Sú tu vážnejšie veci, čaká nás aj rozpočet, čakajú nás vážne zákony, čiže to na prekrývanie je toho, je toho veľa. Pre mňa, pobavilo ma aj to, že skoro každý z pánov poslancov, alebo teda minimálne nejaká časť, po prvýkrát som to videl, skúšala napodobniť Igora Matoviča. Tak vidíte, že nie je to také ľahké. Nie je to také ľahké. Dokonca mám dojem, že každý jeden, dámy a páni, alebo aspoň z pánov, išlo o to, skúsiť si, že ako to je na Matoviča, ale jeho rétoriku ste nedostihli. Ako ho poznám, ani ste ho nezastrašili, iba ak pobavili a možno aj podnietili. Tak to uvidíme. Každý by sa mal držať svojho kopyta a k tomu patrí aj zásada, že poslanci vládnej koalície nerobia rozumne, ak sami zahusťujú atmosféru v parlamente. Je váš záujem, aby práca išla. Je váš záujem, aby v parlamente nelietali urážky a nebrzdili chod parlamentu zbytočné politické konflikty, hádzanie hnoja a podobne. Mrzí ma na celej tej inscenácii, ktorú chápem, teda ešte raz opakujem, ako istú stmeľovačku, ako taký teambuilding pre klub SMER-u, ktorý sa jediný jej zúčastnil. Trochu ma mrzí, že prišlo aj na urážky opozičných poslankýň, aj pani podpredsedníčky parlamentu, a tiež ma prekvapilo, že poslanci SMER-u nosia v sebe toľko zášti na prezidenta Kisku, že poslanci strany Kotleba im ticho závidia alebo rozmýšľajú, ako to teraz dostihnúť. Tak ako to bude pri nezamrazených jednoeurových platoch, aj toto špiniace divadlo premiéra Fica sa rozohralo prekvapivo a celkom opačne než pri doterajších mimoriadnych schôdzach. Ja tomu rozumiem tak, že doteraz si ešte mohol Robert Fico dovoliť nechať tú svoju karavánu ísť, odišiel domov, keď tu bola odvolávačka, nehal poslancov driemať, nenútil ich, alebo nevyzýval ich, aby sa predvádzali, a mal tú sebaistotu, že aj keď nejakí opoziční psi štekajú, karavána pôjde ďalej. Obávam sa, že dnes ukázal, že už tú sebaistotu stráca. Nemohol odísť, nemohol si byť istý, že karavána ide ďalej. A tie vnútorné napätia alebo tá zmena je celkom pochopiteľná. Premiér Robert Fico vidí, ako SMER-u klesajú percentá, videl a pocítil aj dôsledky debaklu SMER-u v boji o županov. To bol totiž prvý moment, kedy na karavánu tejto koalície dýchol blízky koniec. Z tej, nejde o tých županov, viac či menej ja to nechcem zveličovať, ale z tej nečakanej zmeny, lebo nepoznám politológa alebo sociológa, ktorý by bol odhadol výsledok týchto volieb dobre, ani teda z radov opozície, ani koalície, je zrejmé, že tu nadchádza taká zásadná zmena chovania voličov, ktorú SMER nepredpokladá a ktorá predeľuje určité etapy vývoja spoločnosti. A ja si myslím, vážení poslanci a poslankyne SMER-u, aj ostatní kolegovia, že tá doba pred župnými voľbami sa už nevráti. Ilúzia, že SMER alebo kandidáti SMER-u vždy vyhrávajú v určitých regiónoch, dokonca aj v určitých regiónoch, ako je dajme tomu Žilina, tak aj táto je preč. Zmenu v chovaní, aj to si dovolím, teda toto pozorovanie, sa vám zveriť s ním, tu zaznamenal aj Robert Kaliňák, ktorý sa dnes opakovane vracal ku rečníckemu pultu, a prvýkrát sme videli v praxi, ako sa dobre dá využiť ten rokovací poriadok, ktorý sme nazvali náhubkový, ale ktorý je aj, ako vidíme, poriadne protekčný, pretože kým prišiel na radu prvý poslanec, ktorý hovoril za poslanecké kluby, tak bol večer, bolo po večeri, aj na to, myslím, upozornil. Okej. Ten čas, dobre, že som spomenul si na rokovací poriadok, že tu nemôžem hovoriť 20 minút. Ja napokon vidím pána ministra vnútra radšej v dobrej kondícii, v akej sa dnes predviedol, než ustrašeného. Ale napriek tomu táto jeho nová forma sebaobrany formou zúrivých útokov ma nejak extra neteší. Áno, voliči sú otrávení z tej prehry SMER-u a vy by ste všetci chceli ukázať, že pán Maďarič sa mýli, že tu nehrozí žiadna únava materiálu. Ale, dámy a páni, ani cesta siahnuť k lopate a zakydať si hnojom a skúšať napodobňovať rétora, ako je Matovič, nie je podľa mojej mienke dobrá cesta. Doteraz ste sa mohli tváriť, že ste obrancami parlamentnej kultúry, ale dnes tie osobné invektívy ad hominem, tie urážky dám, to vám veľmi nesvedčalo. Ako jeden z takých služobne starších, čo túto slovenskú cestu už ja nejaký čas sledujem, by som mohol aj ja hovoriť o mnohých osobách v radoch vládnej koalície, čím boli a za čo by sa možno mohli aj hanbiť, a predsa to nerobievam.